CELEX: 62014CN0233
Language: et
Date: 2014-05-12 00:00:00
Title: Kohtuasi C-233/14: 12. mail 2014 esitatud hagi – Euroopa Komisjon versus Madalmaade Kuningriik

28.7.2014   
            
            
               ET
            
            
               Euroopa Liidu Teataja
            
            
               C 245/6
            
         12. mail 2014 esitatud hagi – Euroopa Komisjon versus Madalmaade Kuningriik
   (Kohtuasi C-233/14)
   2014/C 245/08
   Kohtumenetluse keel: hollandi
   
      Pooled
   
   
      Hageja: Euroopa Komisjon (esindajad: M. van Beek ja C. Gheorghiu)
   
      Kostja: Madalmaade Kuningriik
   
      Hageja nõuded
   
   
               —
            
            
               tuvastada, et kuna Madalmaade Kuningriik andis võimaluse saada sõidusoodustusi, mis on ühistranspordi kasutamisel ette nähtud Madalmaades oma õpingud läbivate üliõpilaste jaoks, üksnes nendele Madalmaade üliõpilastele, kes on immatrikuleeritud era- või avalik-õiguslikus õppeasutuse, ning üliõpilastele teistest liikmesriikidest, kes Madalmaades on majanduslikult aktiivsed või kellel on Madalmaades alaline elamisluba, siis on Madalmaade Kuningriik rikkunud ELTL artiklist 18 (koostoimes ELTL artiklitega 20 ja 21) ning Euroopa Parlamendi ja nõukogu direktiivi 2004/38/EÜ (1), mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil, artikli 24 lõikest 2 tulenevaid kohustusi;
            
         
               —
            
            
               mõista kohtukulud välja Madalmaade Kuningriigilt.
            
         
      Väited ja peamised argumendid
   
   
               1.
            
            
               Kui Madalmaade üliõpilastel on võimalus saada ühistranspordivahendite kasutamiseks üliõpilastele ette nähtud sõidukaart (nn OV-studentenkaart), mis annab neile õiguse Madalmaades kasutada ühistransporti tasuta või soodushinnaga, siis peavad üliõpilased teistest liikmesriikidest, kes Madalmaades ei ole majanduslikult aktiivsed või kellele ei ole antud alalist elamisluba, tasuma ühistranspordi kasutamisel täishinna.
            
         
               2.
            
            
               Komisjon on seisukohal, et Madalmaade õigusnormid toovad kaasa otsese diskrimineerimise kodakondsuse alusel, kuna liidu kodanikke, kes ei ole Madalmaade kodanikud, on Madalmaade kodanikega võrreldes halvemas olukorras. Madalmaade ei ole seega täitnud ELTL artiklist 18 koostoimes ELTL artiklitega 20 ja 21 tulenevaid kohustusi.
            
         
               3.
            
            
               Edasi esineb kaudne diskrimineerimine kodakondsuse alusel siis, kui siseriiklike õigusnormidega – olgugi neutraalses sõnastuses – seatakse faktiliselt palju suurem protsent teatud isikuid halvemasse olukorda, välja arvatud juhul kui ebavõrdne kohtlemine on põhjendatud objektiivsete teguritega, mis ei ole kuidagi seotud diskrimineerimisega kodakondsuse alusel.
            
         
               4.
            
            
               Kuna Erasmuse programmi raames on arvult rohkem neid välisriigi üliõpilasi, kes tulid Madalmaadesse õppima, kui Madalmaade üliõpilasi, kes otsustasid kõik oma õpingud välismaal läbida, ning viimati nimetatud üliõpilaste rühmale anti OV-studentenkaart’i asemel „kaasavõetav õpingute rahastamine” summas 89,13 eurot kuus (2013. aasta määr), ei saa selle tulemusena välisriikide üliõpilased Madalmaades toetust ega eelist OV-studentenkaart’i kujul. See kujutab komisjoni hinnangul endast kaudset diskrimineerimist direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil, artikli 24 alusel.
            
         
               5.
            
            
               Kuna Madalmaad ei ole tänaseni võtnud kõiki meetmeid, et lõpetada välisriigi üliõpilaste erinev kohtlemine seoses võimalusega saada ühistranspordivahendite kasutamiseks üliõpilastele ette nähtud sõidukaart (OV-studentenkaart), siis jõudis komisjon järeldusele, et Madalmaad ei ole täitnud ELTL artiklist 18 (koostoimes ELTL artiklitega 20 ja 21) ning direktiivi 2004/38/EÜ artikli 24 lõikest 2 tulenevaid kohustusi.
            
         
      (1)  Euroopa Parlamendi ja nõukogu 29. aprilli 2004. aasta direktiiv, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ (ELT L 158, lk 77).